DECIZIA COMISIEI
din 20 aprilie 2007
privind recunoașterea, în principiu, a faptului că dosarul prezentat pentru examinare detaliată în vederea posibilei includeri a substanței active pyroxsulam în anexa I la Directiva 91/414/CEE a Consiliului este complet
[notificată cu numărul C(2007) 1698]
(Text cu relevanță pentru SEE)
(2007/277/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), în special articolul 6 alineatul (3),
întrucât:
(1)
Directiva 91/414/CEE prevede dezvoltarea unei liste a Comunității care să cuprindă substanțele active autorizate pentru a fi incluse în produsele fitosanitare.
(2)
Un dosar privind substanța activă pyroxsulam, împreună cu o cerere de obținere a includerii acesteia în anexa I la Directiva 91/414/CEE au fost prezentate de Dow AgroSciences GmbH autorităților din Regatul Unit la 28 februarie 2006.
(3)
Autoritățile din Regatul Unit au arătat Comisiei faptul că, la o examinare preliminară, dosarul pentru substanța activă în cauză ar putea să îndeplinească cerințele privind datele și informațiile prevăzute în anexa II la Directiva 91/414/CEE. Dosarul prezentat ar putea să îndeplinească, de asemenea, cerințele privind datele și informațiile prevăzute în anexa III la Directiva 91/414/CEE în ceea ce privește un singur produs fitosanitar care conține substanța activă în cauză. În conformitate cu articolul 6 alineatul (2) din Directiva 91/414/CEE, dosarul a fost ulterior înaintat de solicitant Comisiei și altor state membre și a fost trimis Comitetului permanent pentru lanțul alimentar și sănătatea animală.
(4)
Prin prezenta decizie, trebuie să se confirme în mod oficial la nivelul Comunității faptul că dosarul îndeplinește, în principiu, cerințele privind datele și informațiile prevăzute în anexa II și, în ceea ce privește cel puțin un produs fitosanitar care conține substanța activă în cauză, cele prevăzute în anexa III la Directiva 91/414/CEE.
(5)
Prezenta decizie nu trebuie să aducă atingere dreptului Comisiei de a cere solicitantului să prezinte date sau informații suplimentare pentru a clarifica anumite puncte din acest dosar.
(6)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Fără a se aduce atingere articolului 6 alineatul (4) din Directiva 91/414/CEE, dosarul privind substanța activă identificată în anexa la prezenta decizie, care a fost trimis Comisiei și statelor membre în vederea obținerii includerii acestei substanțe în anexa I la prezenta directivă, îndeplinește, în principiu, cerințele privind datele și informațiile prevăzute în anexa II la prezenta directivă.
Dosarul îndeplinește, de asemenea, cerințele privind datele și informațiile prevăzute în anexa III la prezenta directivă în ceea ce privește un singur produs fitosanitar care conține substanța activă în cauză, luând în considerare utilizările propuse.
Articolul 2
Statele membre raportoare urmăresc examinarea detaliată a dosarului în cauză și raportează Comisiei Europene concluziile examinărilor efectuate, însoțite de recomandări privind includerea sau neincluderea substanței active în cauză în anexa I la Directiva 91/414/CEE, precum și de condițiile pe care le presupune aceasta, cât mai curând posibil, dar cel mai târziu în termen de un an de la data publicării prezentei decizii în Jurnalul Oficial al Uniunii Europene.
Articolul 3
Prezenta decizie se adresează statelor membre.
Adoptată la Bruxelles, 20 aprilie 2007.